ประกาศกรมประมง เรื่อง กำหนดหลักเกณฑ์และระยะเวลาการกลับเข้าท่าเทียบเรือประมงของเรือประมงที่ออกไปทำการประมงพาณิชย์ในทะเลนอกชายฝั่ง พ.ศ. 2560
ประกาศกรมประมง
ประกาศกรมประมง
เรื่อง
กำหนดหลักเกณฑ์และระยะเวลาการกลับเข้าท่าเทียบเรือประมงของเรือประมง
ที่ออกไปทำการประมงพาณิชย์ในทะเลนอกชายฝั่ง
พ.ศ. ๒๕๖๐
 

อาศัยอำนาจตามความในมาตรา ๘๑ (๕) แห่งพระราชกำหนดการประมง
พ.ศ.
๒๕๕๘ อธิบดีกรมประมงออกประกาศไว้ ดังต่อไปนี้

ข้อ
๑ ให้ยกเลิกประกาศกรมประมง เรื่อง
กำหนดหลักเกณฑ์และระยะเวลาการกลับเข้าท่าเทียบเรือประมงของเรือประมงพาณิชย์ พ.ศ.
๒๕๕๘ ลงวันที่ ๒๕ ธันวาคม พ.ศ. ๒๕๕๘

ข้อ
๒ ให้ผู้ได้รับใบอนุญาตทำการประมงพาณิชย์หรือผู้ควบคุมเรือที่มีขนาดตั้งแต่สามสิบตันกรอสขึ้นไป
และผู้ได้รับใบอนุญาตทำการประมงพาณิชย์หรือผู้ควบคุมเรือที่มีขนาดตั้งแต่สิบตันกรอสขึ้นไปที่ใช้เครื่องมือทำการประมงประเภทอวนลาก
อวนล้อมจับ และอวนครอบปลากะตักซึ่งออกไปทำการประมงพาณิชย์ในทะเลนอกชายฝั่ง
ต้องนำเรือประมงกลับเข้าท่าเทียบเรือประมงทุกสามสิบวันนับแต่วันที่มีการแจ้งออกต่อศูนย์ควบคุมการแจ้งเรือเข้าออก
ในกรณีมีเหตุอันเกิดจากภัยธรรมชาติ
ทำให้ไม่สามารถนำเรือประมงกลับเข้าท่าเทียบเรือประมงภายในกำหนดระยะเวลาตามวรรคหนึ่งได้
ให้ผู้ได้รับใบอนุญาตทำการประมงพาณิชย์หรือผู้ควบคุมเรือแจ้งเหตุดังกล่าวผ่านระบบสื่อสารทางวิทยุระบบ
HF/SSB (USB) ช่องหลักความถี่ 8828.0 KHz ช่องรองความถี่
6290.0 KHz หรือระบบ CB ช่องหลักความถี่
11 C ช่องรองความถี่ 12 C หรือทางโทรศัพท์ต่อศูนย์ควบคุมการแจ้งเรือเข้าออกที่จะเข้าเทียบท่าไม่น้อยกว่ายี่สิบสี่ชั่วโมงก่อนครบกำหนดระยะเวลาตามวรรคหนึ่ง
โดยต้องนำเรือประมงกลับทันทีเมื่อเหตุอันเกิดจากภัยธรรมชาติสิ้นสุดลง
และห้ามทำการประมงหรือขนถ่ายสัตว์น้ำในทะเลในช่วงที่ประสบเหตุดังกล่าว
พร้อมทั้งส่งใบรายงานตามแบบ ศจร. ๕ ท้ายประกาศนี้
ต่อศูนย์ควบคุมการแจ้งเรือเข้าออก ภายในหนึ่งชั่วโมง เมื่อเรือกลับเข้าเทียบท่า

ข้อ ๓ ในการนำเรือกลับเข้าท่าเทียบเรือประมงตามข้อ
๒ ให้ผู้ได้รับใบอนุญาตทำการประมงพาณิชย์หรือผู้ควบคุมเรือแจ้งศูนย์ควบคุมการแจ้งเรือเข้าออก
โดยปฏิบัติตามหลักเกณฑ์ที่กำหนดไว้ในประกาศกรมประมงเกี่ยวกับหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมงของเรือประมงพาณิชย์

ข้อ ๔[๑] ประกาศนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป


ประกาศ ณ วันที่ ๓
กรกฎาคม พ.ศ. ๒๕๖๐
อดิศร พร้อมเทพ
อธิบดีกรมประมง
[เอกสารแนบท้าย]

๑. ใบรายงานเหตุอันเกิดจากภัยธรรมชาติที่ทำให้ไม่สามารถนำเรือประมงกลับเข้าท่าเทียบเรือประมง
(ศจร. ๕)

(ดูข้อมูลจากภาพกฎหมาย)







ภวรรณตรี/จัดทำ
๑๑ กรกฎาคม
๒๕๖๐

พรวิภา/ตรวจ
๑ สิงหาคม ๒๕๖๐

























[๑] ราชกิจจานุเบกษา
เล่ม ๑๓๔/ตอนพิเศษ ๑๗๖ ง/หน้า ๑๗/๔ กรกฎาคม ๒๕๖๐